b'\n_START_ARTICLE_\nJordi Mas\xc3\xb3\n_START_PARAGRAPH_\nJordi Mas\xc3\xb3 on espanjalainen pianisti. H\xc3\xa4n syntyi Granollersissa. Opintonsa h\xc3\xa4n suoritti kotimaassaan ja Lontoon Kuninkaallisessa musiikkiakatemiassa. H\xc3\xa4nen opettajiaan olivat Josep M. Roger, Albert Attenelle, Christopher Elton ja Nelly Akopian. H\xc3\xa4n on voittanut monia kansallisia ja kansainv\xc3\xa4lisi\xc3\xa4 palkintoja sek\xc3\xa4 esiintynyt useimmissa Euroopan maissa pianoresitaaleissa ja kamarimusiikkikonserteissa. H\xc3\xa4n saa my\xc3\xb6s s\xc3\xa4\xc3\xa4nn\xc3\xb6llisesti kutsuja esiintym\xc3\xa4\xc3\xa4n keskeisimpien espanjalaisten orkesterien kanssa. Mas\xc3\xb3lla on laaja ja kaikille aikakausille ulottuva ohjelmisto, mutta erityisesti h\xc3\xa4n on keskittynyt 1900-luvun musiikkiin. H\xc3\xa4n on my\xc3\xb6s kantaesitt\xc3\xa4nyt monia h\xc3\xa4nelle s\xc3\xa4vellettyj\xc3\xa4 teoksia._NEWLINE_Mas\xc3\xb3n kymmeniin levytyksiin kuuluu tulkintoja Roberto Gerhardin, Federico Mompoun, Padre Donostian, Xavier Montsalvatgen, Joaquim Homsin, Josep Solerin, Mario Castelnuovo-Tedescon, Benet Casablancasin, Joaqu\xc3\xadn Turinan ja D\xc3\xa9odat de S\xc3\xa9v\xc3\xa9racin teoksista. Mas\xc3\xb3 on Granollersin konservatorion ja Esmucin (Katalonian musiikkikorkeakoulu) professori. Vuonna 1996 h\xc3\xa4n liittyi nykymusiikkiryhm\xc3\xa4 Barcelona 216:n j\xc3\xa4seneksi. Vuonna 2008 h\xc3\xa4nelle my\xc3\xb6nnettiin ARAM-arvo (Associate of the Royal Academy of Music)._NEWLINE_Mas\xc3\xb3 on julkaissut monia kirjoituksia ja kirjan Els reptes de Vladimir.'